Document ID: 31983R3085

*****
ΚΑΝΟΝΙΣΜΟΣ (ΕΟΚ) αριθ. 3085/83 ΤΗΣ ΕΠΙΤΡΟΠΗΣ
της 31ης Οκτωβρίου 1983
για τρίτη τροποποίηση του κανονισμού (ΕΟΚ) αριθ. 2942/80 περί των λεπτομερειών αγοράς του ελαιολάδου από τους οργανισμούς παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2), και ιδίως το άρθρο 12 παράγραφος 4,
Εκτιμώντας:
ότι στην παρούσα κατάσταση της αγοράς των μειονεκτικών παρθένων ελαίων (λαμπάντε) υπάρχει μικρή ζήτηση των ελαίων υψηλής οξύτητας από τους ενδιαφερομένους· ότι φαίνεται σκόπιμο, για λόγους καλής διαχείρισης και στα πλαίσια πολιτικής ποιότητας, να προσαρμοστεί ο κανονισμός (ΕΟΚ) αριθ. 2942/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2922/82 (4), προβλέποντας τη μείωση του μέγιστου ποσοστού οξύτητας για τα μειονεκτικά παρθένα έλαια (λαμπάντε) που μπορούν να αγοραστούν στην παρέμβαση·
ότι η πείρα έδειξε ότι οι ποσότητες εξαιρετικού παρθένου ελαιολάδου (έξτρα), που αγοράστηκαν στην παρέμβαση κατά τη διάρκεια των τελευταίων περιόδων εμπορίας ήταν μεγαλύτερες από τις ποσότητες που θα μπορούσε κανείς να αναμένει λαμβανομένων υπόψη της διάρθρωσης και της κατάστασης της αγοράς· ότι, μέχρις ότου καθιερωθεί κοινοτική μέθοδος για την ανάλυση των οργανοληπτικών χαρακτηριστικών αυτών των ελαίων, πρέπει να προβλεφθεί ότι αυτή η ανάλυση θα πραγματοποιείται από ανεξάρτητους οργανισμούς που έχουν εγκρίνει τα κράτη μέλη·
ότι ο κανονισμός (ΕΟΚ) αριθ. 2942/80 καθόρισε στο παράρτημά του την κλίμακα προσαύξησης και μείωσης που χρησιμεύει για την προσαρμογή της τιμής αγοράς των διαφόρων ποιοτήτων ελαίου που ενδέχεται να προσφερθούν στην παρέμβαση· ότι ενδείκνυται, λοιπόν, να τροποποιηθεί το παράρτημα του εν λόγω κανονισμού, για να ληφθεί υπόψη η αύξηση της τιμής παρέμβασης της ποιότητας τύπου καθώς και τα έξοδα εξευγενισμού για έλαια που δεν είναι άμεσα εδώδιμα·
ότι η Επιτροπή Διαχειρίσεως Λιπαρών Ουσιών δεν διατύπωσε γνώμη στην προθεσμία που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2942/80 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
Η παρέμβαση δυνάμει του άρθρου 12 παράγραφος 1 του κανονισμού αριθ. 136/66/ΕΟΚ περιορίζεται στο ελαιόλαδο που αναφέρεται στα σημεία 1 και 4 του παραρτήματος του εν λόγω κανονισμού, με εξαίρεση το ελαιόλαδο του οποίου η περιεκτικότητα σε νερό και σε ξένα σώματα είναι ανώτερη από:
- 1 % για τα παρθένα έλαια,
- 2 % για τα πυρηνέλαια.
Αυτή η παρέμβαση περιορίζεται, όσον αφορά το μειονεκτικό παρθένο ελαιόλαδο (λαμπάντε) και το έλαιο από πυρήνες ελιάς, στα έλαια των οποίων η περιεκτικότητα σε ελεύθερα λιπαρά οξέα, εκφραζόμενη σε ελαϊκά οξέα, δεν υπερβαίνει, αντίστοιχα, το 14 % για τα μειονεκτικά παρθένα έλαια (λαμπάντε) και το 15 % για τα πυρηνέλαια.
Η μέγιστη αποδεκτή οξύτητα για τα μειονεκτικά παρθένα έλαια στην παρέμβαση μετά την 1η Νοεμβρίου 1984 θα εξετάζεται πριν από τις 30 Ιουνίου 1984.»
2. Στο άρθρο 2, παρεμβάλλεται η ακόλουθη παράγραφος 2α:
«2α. Όσον αφορά το εξαιρετικό παρθένο ελαιόλαδο (έξτρα), η προσφορά γίνεται δεκτή μόνον όταν ο οργανισμός παρέμβασης έχει ελέγξει ότι τα οργανοληπτικά χαρακτηριστικά είναι σύμφωνα με τα χαρακτηριστικά που καθορίζονται στο παράρτημα του κανονισμού αριθ. 136/66/ΕΟΚ. Ο έλεγχος αυτός πρέπει να πραγματοποιείται από οργανισμό που έχει εγκρίνει το ενδιαφερόμενο κράτος μέλος και ο οποίος είναι ανεξάρτητος από τους οργανισμούς αποθεματοποίησης και από τους οργανισμόυς παρέμβασης. Τα ενδιαφερόμενα κράτη μέλη ανακοινώνουν στην Επιτροπή τις διατάξεις που θεσπίζονται για το σκοπό αυτό.
Για να συντονισθούν οι δραστηριότητες αυτές σε κοινοτικό επίπεδο, οι παράγοντες της Επιτροπής μπορούν να συμμετέχουν στις εργασίες των εν λόγω οργανισμών.
Στην περίπτωση που κράτος μέλος δεν έχει εγκρίνει τέτοιον οργανισμό η Επιτροπή μπορεί, με απόφαση, να αναστείλει τη χορήγηση της προσαύξησης που εφαρμόζεται για το εξαιρετικό παρθένο ελαιόλαδο (έξτρα) στο ενδιαφερόμενο κράτος μέλος.»
3. Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 1983.
Εντούτοις, το άρθρο 1 σημείο 2, εκτός από την πρώτη φράση, εφαρμόζεται από την 1η Ιανουαρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Οκτωβρίου 1983.

Labels: 3
2
17